নৈশ অণুকাব্য

সৈয়দ অনির্বাণ
নিঃসঙ্গ রাতের প্রহরগুলো বড় দীর্ঘ,

- ঝরা পাতার করুণ মর্মর ধ্বনিতে নিস্তব্দতা ভাঙ্গে,

কোথাও বা একটা পেঁচা,

- একাকীত্বের জ্বালায়, ভারাক্রান্ত মনে;

নিস্ফল আবেগে কেঁদে ওঠে!

এ নকল পৃথিবীতে

- একা একা,

নিজের সাথেই

- অবচেতন মনে, করে যাই;

আমরা সবাই - প্রতারণা!

কুয়শ্যয় ঢাকা রাজপথে

- নিয়ন আলো,

বিষণ্ণ নিশুতি রাতে

- ভাঙ্গা বোতল, জঞ্জাল;

মাতালের বোবা ফরিয়াদ!

আকাশের বাঁকা চাঁদটা

- বড় নিষ্ঠুর,

জাগতিক যত গ্লানি,

- সে দেখে, গায়ে না মেখে;

একমনে হেসে চলে!

আমি একা রাস্তার মাঝে,

- নিঝুম রাতের সুর বাজে কানে,

কখনও বা কুহকের ডাক,

- হয়ত পাহারাঅলার বাঁশি, বা নৈশ সঙ্গিত;

প্রাণহীন ঘুমন্ত নগরীর বুকে অদৃশ্য নাটক!

নিঃসঙ্গতার হাহাকার,

- এর শেষ কবে?

একা পথে হেঁটে চলি,

- আর আমার ছায়া, বিশ্বাসঘাতক;

চাঁদের সাথে সেও - আনমনে হাসে!

[ব্যাক গ্রাউন্ডে সোল ইটার অ্যানিমের প্রথম ওপেনিং-এর চাঁদটাকে দিতে পারলে খুশি হতাম!]

অনেকদিন বাংলায় কিছু লেখি না - ভাবলাম চেষ্টা করে দেখি। তবে ঘুমানোর আগে যেটা মাথায় এসেছিল সেটা আর একটু ভালো ছিল - কই যে গেলো! কবিতা নিয়ে এই এক সমস্যা - সাথে সাথে লিখে না ফেললে পালিয়ে যায়।